Yhteistä passitusta käsittelevän EY-EFTA-sekakomitean päätöslauselma, annettu 2 päivänä joulukuuta 1999, yhteisen passitusmenettelyn uudistamisesta



Virallinen lehti nro C 042 , 15/02/2000 s. 0004 - 0005



YHTEISTÄ PASSITUSTA KÄSITTELEVÄN EY-EFTA-SEKAKOMITEAN PÄÄTÖSLAUSELMA, annettu 2 päivänä joulukuuta 1999, yhteisen passitusmenettelyn uudistamisesta (2000/C 42/04) SEKAKOMITEA, joka ottaa huomioon yhteisestä passitusmenettelystä 20 päivänä toukokuuta 1987 tehdyn yleissopimuksen(1) sekä katsoo seuraavaa: (1) Yhteisestä passitusmenettelystä on tullut sekä taloudellisille toimijoille että tullihallinnoille rajusti kasvavan kansainvälisen tavarakaupan edistämisessä ja hallinnoimisessa välttämätön kauppapolitiikan väline. Kyseinen menettely, jossa tavaroita voidaan kuljettaa yhteisön tullialueen ja EFTA-maiden tullialueen välillä mahdollisimman vähäisin muodollisuuksin ja suspendoiduin tullein ja kansallisin maksuin, on osoittanut hyödyllisyytensä. (2) Globaalistumisesta ja Keski- ja Itä-Euroopan maiden kanssa tapahtuneesta rajojen avaamisesta johtuva kaupan jatkuva määrällinen kasvu sekä yhteisen passitusmenettelyn laajentamista Keski- ja Itä-Euroopan muihin maihin koskevat tulevaisuudennäkymät lisäävät yhteisen passitusmenettelyn merkitystä entisestään. Asianomaisten maiden tullihallinnot käsittelevät nykyisin lähes 20 miljoonaa passitustapahtumaa vuosittain ainoastaan yhtenäisten hallinnollisten asiakirjojen perusteella. (3) Kansainväliset rikollisjärjestöt ovat käyttäneet yhteistä passitusmenettelyä vilpillisesti erityisesti korkeasti verotettujen arkojen tavaroiden (savukkeet, alkoholi, liha maitojauhe, sokeri jne.) maantiekuljetuksissa. (4) Petosongelmat ovat johtaneet sellaisten erityistoimenpiteiden toteuttamiseen, joiden ansiosta taloudelliset toimijat ja tullihallinnot tiedostavat olemassa olevat riskit jo huomattavasti paremmin ja yhteisen passitusmenettelyn väärinkäyttöä on pystytty torjumaan. (5) Vaikka toimenpiteitä on jo toteutettu, yhteisen passitusmenettelyn uudistamista on jatkettava päättäväisesti ottaen huomioon passitustapahtumien suuresta määrästä aiheutuneet menettelyn soveltamisessa käytännössä todetut puutteet. (6) Ehdotukset, jotka komissio laati Euroopan passitusta koskevan toimintasuunnitelmansa(2) pohjalta, muodostavat perustan niille toimenpiteille, jotka on toteutettava passituksen ja sen valvonnan toiminnan tehostamiseksi. (7) Toimintasuunnitelman täytäntöönpanosta jo saadun kokemuksen perusteella ja ottaen huomioon passitusuudistukseen kuuluvaa uutta tietokoneistettua passitusjärjestelmää koskevat sekakomitean päätökset N:o 1/99(3) ja N:o 2/99(4) olisi määriteltävä tarkasti ne toimenpiteet, jotka vielä on toteutettava lainsäädännön, käytännön toiminnan ja passitusmenettelyjen tietokoneistamisen osalta, jotta tosiasiallista edistymistä voisi tapahtua mahdollisimman nopeasti kaikissa asianomaisissa maissa. (8) Olisi sekä taloudellisten toimijoiden että tullihallintojen etujen mukaista, että mahdollisimman samanaikaisesti yhteisen passitusmenettelyn kanssa uudistettaisiin myös yhteisön passitusmenettelyä. (9) Näitä moninaisia aloja koskevin säännösten ja määräysten muutosten on perustuttava tosiasiallisen tilanteen ja uusien olosuhteiden perusteelliseen selvittämiseen niistä saadun kokemuksen pohjalta. Kyseisessä prosessissa uusien säädösten ja määräysten laatuun on yleisesti kiinnitettävä erityistä huomiota. (10) Toteutettavat toimenpiteet edellyttävät uusia yhteisiä ja johdonmukaisia ponnisteluja toimintasuunnitelmassa asetettuun tavoitteeseen pääsemiseksi. (11) Yhteisen passitusmenettelyn tietokoneistaminen on toteutettava mahdollisimman nopeasti kaikissa asianomaisissa maissa, VAHVISTAA, että yhteinen passitusmenettely on Euroopan tehokkaan talousrakenteen kannalta välttämätön, ja tämän vuoksi on turvattava sen tehokas toiminta turvallisissa ja valvottavissa olevissa olosuhteissa, PANEE TYYTYVÄISENÄ MERKILLE yhteisen passitusmenettelyn uudistamisessa erityisesti lainsäädännön alalla tapahtuneen huomattavan edistymisen. Tältä osin sekakomitea kiinnittää huomiota siihen, että uudistuksen toista merkittävää osaa koskeva työryhmän työ, jonka tuloksia ovat luonnokset päätöksiksi N:o 1/2000 (yhteinen passitus) ja N:o 1/2000 (muodollisuuksien yksinkertaistaminen tavarakaupassa), on määrä saattaa pian päätökseen, PAINOTTAA TARVETTA hyväksyä mahdollisimman nopeasti edellä mainitut päätösluonnokset tarvittaessa kirjallista menettelyä noudattaen niiden soveltamisen turvaamiseksi asetetussa aikataulussa, ON YHTÄ MIELTÄ - siitä, että yhteistä passitusmenettelyä uudistettaessa on varmistettava, että se jatkossakin toimii rajat ylittävää tavarakauppaa helpottavana välineenä ja tullien suspendoimiselle tarpeeksi turvallisena järjestelmänä, jotta petosten torjunta ja ehkäisy jatkuu, - siitä, että yhteisen passitusmenettelyn uudistamista on jatkettava talouselämän edustajien kanta huomioon ottaen sekä lainsäädäntöteitse että yhdenmukaisilla toimenpiteillä ja kaikissa yhteisen passituksen piiriin kuuluvissa maissa toteutettavalla pikaisella tietokoneistamisella sen varmistamiseksi, että taloudelliset toimijat ja tullihallinnot soveltavat lainsäädäntöä yhdenmukaisesti, - siitä, että on toteutettava asian kiireellisyys huomioon ottaen tarvittavat lainsäädäntötoimet ja toimenpiteet, jotta taloudelliset toimijat ja tullihallinnot soveltavat yhteisen passitusmenettelyn kannalta merkityksellisiä säännöksiä ja määräyksiä yhdenmukaisesti, KEHOTTAA - työryhmää, edellä esitetyt tavoitteet huomioon ottaen, etenemään nopeasti yhteisen passitusmenettelyn uudistamisessa yhteistyössä asianomaisten maiden tullihallintojen kanssa ja talouselämän edustajia kuullen siten, että ensisijaisina pidetään niitä toimenpiteitä, joiden tarkoituksena on passitussääntöjen yhdenmukaisen soveltamisen turvaaminen ja lainsäädäntöön tarvittavien muutosten käyttöönotto sopivana ajankohtana, - asianomaisia maita osallistumaan osaltaan aktiivisesti yhteisen passitusmenettelyn uudistamiseen ottaen talouselämän edustajien kannat aisanmukaisesti huomioon ja tämän vuoksi: - pitämään yhteisen passitusmenettelyn uudistamista edelleen ensisijaisena tavoitteena, - toteuttamaan aiheelliset toimenpiteet yhteisen passitusmenettelyn moitteettoman toiminnan takaamiseksi, ja - toteuttamaan toimenpiteet, jotka ovat tarpeen yhteisen passitusmenettelyn tietokoneistamisen nopean täytäntöönpanon varmistamiseksi. (1) EYVL L 226, 13.8.1987, s. 2. (2) Komission tiedonanto Euroopan parlamentille ja neuvostolle "Euroopan passitusta koskeva toimintasuunnitelma - uusi tullipolitiikka" (EYVL C 176, 10.6.1997, s. 3). (3) EYVL L 65, 12.3.1999, s. 50. (4) EYVL L 119, 7.5.1999, s. 53.